Ādažos, Ādažu novadā

**Ādažu novada pašvaldības domes**

**02.10.2024. Izglītības, kultūras,**

**sporta un sociālajai komitejai**

Sagatavotājs: Vollijs Kuks

Ziņotāji: Vollijs Kuks, Līga Strode un Inga Pērkone

**INFORMATĪVS ZIŅOJUMS**

**par piedāvājumu pašvaldībai iegādāties nekustamo īpašumu Svīres ielā 2, Kalngalē**

Ādažu novada pašvaldības domes Izglītības, kultūras, sporta un sociālā komiteja 02.10.2024. sēdē izskatīja nekustamā īpašuma Svīres iela 2, Kalngale, Carnikavas pag., Ādažu nov., kopīpašnieku JF un DL 09.09.2024. iesniegumu (pašvaldības reģ. Nr. ĀNP/1-11-1/24/4538) par piedāvājumu pašvaldībai iegādāties nekustamo īpašumu, kas sastāv no divām telpu grupām: adresēs: Svīres iela 2-1 un Svīres iela 2-3, arī saimniecības ēku un zemi zem tām (turpmāk - Īpašums).

Izvērtējot pašvaldības rīcībā esošo informāciju un ar lietu saistītos apstākļus, tika konstatēts:

1. Saskaņā ar ierakstu Rīgas rajona tiesas Carnikavas pagasta zemesgrāmatas nodalījumā Nr. 100000217344, Īpašums sastāv no zemes gabala 0,1705 ha platībā ar kadastra apzīmējumu 8052 007 0875, ekspluatācijā nodotas rindu mājas (būves kadastra apzīmējums 8052 007 0875 001) un saimniecības ēkas (būves kadastra apzīmējums 8052 007 0875 002).
2. Ar Ādažu novada pašvaldības domes 28.03.2024. lēmumu Nr. 108 “Par zemes ierīcības projekta apstiprināšanu īpašumiem Svīres iela 2 un Svīres iela 12, Kalngalē”, Īpašuma zemes vienības ar kadastra apzīmējumu 8052 007 1005 platība noteikta 0,1337 ha. Nekustamā īpašuma valsts kadastra informācijas sistēmā (turpmāk - kadastrs) Īpašuma zemes vienībai reģistrēts nekustamā īpašuma lietošanas mērķis „Vienstāva un divstāvu daudzdzīvokļu māju apbūve”, lietošanas mērķa kods 0701. Uz Īpašuma zemes vienības atrodas daļa no rindu mājas (būves kadastra apz. 8052 007 0875 001). Saimniecības ēka (būves kadastra apz. 8052 007 0875 002) reģistrēta kā dzīvojamā māja un atrodas uz nekustamā īpašuma Svīres iela 4 zemes vienības ar kadastra apz. 8052 007 1004. Īpašuma reālā sadale nav reģistrēta zemesgrāmatā.
3. Svīres iela 2 kopīpašuma 3 /5 domājamās daļas pieder JF, 1 /5 domājamās daļas pieder DL un 1 /5 domājamās daļas MS.
4. Lai iegādātos Īpašumu, nepieciešama visu kopīpašnieku piekrišana.

**APN viedoklis**

Iedzīvotāju skaita pieaugums ir izraisījis rindu veidošanos pašvaldības pirmsskolas izglītības iestādēs (PII) un veicinājis gan pašvaldības, gan privāto pirmsskolas izglītības iestāžu attīstību. Tomēr visi šie risinājumi nespēj segt visu pieprasījumu. Novada iedzīvotāji risina situāciju, izmantojot kaimiņu novados esošās PII vai aukļu pakalpojumus.

Jautājums par nepietiekamu vietu skaitu pašvaldības pirmsskolas izglītības iestādēs ir aktuāls vairākus gadus. Atbilstoši Viedās administrācijas un reģionālas attīstības ministrijas apkopotajai informācijai uz 01.10.2023. bērni, kuriem netiek nodrošinātas vietas pašvaldības pirmsskolas izglītības iestādēs Ādažu novadā bija 546, t.sk., 110 Carnikavas pagastā.

Lai nodrošinātu pirmsskolas izglītības pieejamību lielākajai daļai Kalngales iedzīvotāju tuvāk dzīvesvietai, pašvaldība 21.01.2019. Kalngalē, Cīruļu ielā 32A nopirka zemes gabalu, kurā bija paredzēts nākotnē būvēt pašvaldības PII. Līdz šim tas nav izdarīts.

Kopš 01.09.2022. Kalngalē, Svīres ielā 2-3 darbojas privātās pirmsskolas izglītības iestādes “Saulespuķe” filiāle. PPII “Saulespuķe” uzņem ~~dažādu~~ ~~tautību~~ bērnus 1,6-6 gadu vecumam. 31.12.2023. PPII “Saulespuķe” apmeklēja 30 bērni.

**Nekustamā īpašuma, kas sastāv no divām telpu grupām adresēs: Svīres iela 2-1 un Svīres iela 2-3 un arī saimniecības ēkas un zemes zem tām, iegāde atbilst Ādažu novada Attīstības programmas vidējā termiņa prioritātēm**:

* Ādažu novada attīstības plānošanas dokumentos noteikts, ka novadā jāsekmē izglītības pakalpojumu pieejamība un kvalitāte, primāri nodrošinot pirmsskolas izglītību lielākam bērnu skaitam tuvāk to dzīvesvietai. Īpašuma iegāde veicinātu trīs Ādažu novada attīstības programmas (2021-2027) vidējā termiņa prioritāšu (VTP) izpildi: “VTP5: Resursu efektīva izmantošana un attīstība” (uzdevums “U5.1.2. Izbūvēt jaunas ēkas pašvaldības teritorijā”), “VTP8: Pieejama un daudzpusīga izglītība” (uzdevumi “U8.1.2: Nodrošināt pirmsskolas izglītības pakalpojumus visiem novada bērniem no 1,5 gadu vecuma”, “U8.1.6: Īstenot privāto partnerību pirmsskolas izglītībā”) un “VTP14: Attīstīta sadarbība ar citām pašvaldībām, iestādēm un organizācijām” (uzdevums “U14.1.10: Īstenot sadarbību ar citām iestādēm”).

**IJN viedoklis**

Izpētot situāciju par piedāvāto telpu iegādi pašvaldības pirmsskolas izglītības programmu īstenošanas piemērošanai Kalngalē, ir konstatēts, ka Privātā pirmsskolas izglītības iestāde “Saulespuķe” (turpmāk Kalngales PPII), šobrīd darbojas adresē Svīres iela 2-3, Kalngale, Carnikavas pagasts, Ādažu novads, un pieliekot pūles gan laba personāla atlasē, gan piedāvājot dažādus pulciņus bērniem, spēj nokomplektēt 3 grupas. Vēsturiski telpās ir bijis cits “dārziņš”, kurš nokomplektēja tikai vienu grupu, aizbildinoties, ka vecāki “dārziņu” neizvēlas, jo Kalngale ir vieta, kas reti kuram vecākam ir pa ceļam uz darbu Rīgā un Carnikavieši arī īsti nevēlas braukt uz Kalngali.

Pēc Izglītības un jaunatnes nodaļai (IJN) pieejamajiem datiem no 2024. gada janvāra līdz augustam Kalngales PPII mēnesī mācījās vidēji 38 Ādažu novadā deklarētie bērni (skat. pievienoto *excel* failu). Pēc šī gada uzņemšanas CPII “Riekstiņš” (kur tika palielināts uzņemamo bērnu skaits), septembrī Kalngales PPII ir palikuši 24 bērni (tika aicināti vairāk, bet daži no tiem ir atteikušies no piedāvātās vietas CPII “Riekstiņš”, paliekot lojāli privātajam dārziņam). Un šajā laika periodā (2024.gada janvāris – augusts) pašvaldības līdzfinansējuma izmaksas PPII Kalngale vidēji mēnesī sastādīja ~15065 EUR. Pēc uzņemšanas CPII “Riekstiņš” bērnu skaits uz septembri PPII Kalngale ir samazinājies (no kuriem 2 bērni vēl ir pārdeklarējušies uz Rīgu), kas nozīmē, ka pašvaldības līdzfinansējums par septembri būs zem 10 000 EUR (tabulā ir aprēķins par 25 bērniem, bet tad vēl nebija ziņas par vienu bērnu, kurš ir izdeklarējies).

Prognozes tuvākajā nākotnē par bērnu piepildījumu pirmsskolas izglītības iestādēs pēc rindas datiem uz 16.09.2024. parāda, ka rindā ir 23 Ādažu novada Carnikavas pagastā deklarētie bērni, no kuriem 12 bērni vēlas tikai un vienīgi uz SPII Piejūra , kas nozīmē, ka rindā ir 11 bērni. No tā var secināt, ka piedāvāto telpu noslodzei pēc esošajiem datiem, grupas būs grūti nokomplektēt. Otrs variants, ja bērni tiks novirzīti/pāries no CPII “Riekstiņš” uz telpām Kalngalē, tad CPII “Riekstiņš” var samazināties bērnu skaits.

Ādažu pilsētas un pagasta bērnu rinda ir daudz lielāka, bet no Ādažiem uz Kalngali bērnus nevedīs, jo sevišķi, ja brālis vai māsa jau mācās kādā no Ādažu izglītības iestādēm. Jāņem vērā arī tas, ka mūsu novadā ir vismaz 80% daudzbērnu ģimeņu.

Zinot to, ka viena sekcija tiek piedāvāta par aptuveno summu 190 000 EUR (tā gan nav gala summa un cerams, ka lielāka nebūs), tad sanāk, ka īpašums vien izmaksā 570 000 EUR, neskaitot visus nodokļus, neierēķinot ikmēneša komunālos maksājumus, visas uzturēšanas maksas un vēl arī personāla algas, kas mēnesī noteikti nebūs mazākas par 15 000 EUR.

**Tātad, ja šobrīd ir funkcionējoša privātā pirmsskolas izglītības iestāde, kurai pašvaldība nodrošina līdzfinansējumu vidēji 15 000 EUR/ mēnesī, tad secinājums ir tāds, ka šobrīd ir izdevīgāk maksāt līdzfinansējumu, nevis pirkt telpas.**

Citi viedokļi līdz 26.09.2024. nav iesniegti.

Ņemot vērā augstāk minēto, pašvaldības Izglītības, kultūras, sporta un sociālā komiteja nolēma, ka **Īpašuma iegāde pašvaldības īpašumā par piedāvāto atlīdzību nav lietderīga, un priekšlikums netiek virzīts izskatīšanai pašvaldības domes sēdē**.

|  |  |
| --- | --- |
|  Pašvaldības domes Izglītības, kultūras, sporta un sociālās komitejas priekšsēdētāja | Kerola Dāvidsone |